Minst 13 flyktninger omkom på vei til asylsøker-øy
Båten ble sist sett av australske sjøfartsmyndigheter på onsdag. Det er estimert at det var 70 mennesker ombord. Så langt er 13 bekreftet døde.Ifølge Australias innenriksminister Jason Clare er en storstilt redningaksjon satt i gang. - Dette er en redningsaksjon der vi prøver å finne folk i live, sier han. Clare beskriver hendelsen som «nok en forferdelig tragedie, nok en forferdelig påminnelse om hvor farlige disse reisene er.» Båten var på vei til Christmas Island, en øy som tilhører Australia. Øya, som ligger i Det indiske hav - 2600 kilometer unna den australske kystlinjen, blir brukt nærmest som et eneste stort asylmottak av australske myndigheter, som er kjent for sin svært strenge integreringspolitikk.I 2009 bodde det 1000 asylsøkere, og 2000 fastboende på øya. Australske myndigheter besluttet i 2009 å bygge ut leiren for asylsøkere, slik at den kan huse så mange som 2300 asylsøkere Det var også her det norske skipet Tampa i 2001 var i sentrum for hele verdens oppmerksomhet etter å ha tatt om bord 438 flyktninger i Det indiske hav. Australia opplever for tiden en rekordstor tilstrømming av asylsøkere, særlig fra Indonesia og Sri Lanka. Det er forventet at antallet båtflyktninger i år vil passere 25 000, ifølge nyhetsbyrået AFP.
En storstilt leteaksjon er satt i gang etter at nok en båt med flyktninger på vei til Christmas Islands utenfor Australia sank.